Ontvoerde SA'ners in Jemen is egpaar van BFN | Maroela Media
Pierre Korkie wat in Jemen ontvoer is
Die twee Suid-Afrikaners wat Maandag in Taiz in Jemen ontvoer is, is 'n egpaar van Bloemfontein.
Pierre en Yolande Korkie en hul twee tienerkinders woon al sowat vier jaar lank in Jemen. Maroela Media het Donderdag in 'n eksklusiewe onderhoud met Pierre se oom, Hennie Nel, verneem die egpaar en hul twee kinders was op pad na Suid-Afrika om Pierre se pa, wat verlede week Maandag oorlede is, se begrafnis by te woon, toe hulle ontvoer is.
Pierre werk glo as 'n Engelse onderwyser by Rafah for Development, 'n nie-regeringsorganisasie in Jemen. Die organisasie spits hom toe op gemeenskapsontwikkeling onder veral jongmense. Die organisasie het op sy Facebook-blad geëis dat die egpaar vrygelaat word.
Die gesin het ongeveer vier jaar gelede na Jemen verhuis. Pierre, nou in sy 50s, was 'n onderwyser by Grey College in Bloemfontein voordat hy in die omgewing begin boer het. Vandaar is die gesin na Jemen.
Hennie sê die hele familie is bekommerd en hoop hulle dat onderhandelinge suksesvol sal wees om spoedig 'n oplossing vir die situasie te vind. Hennie se seun, Eben Nel, het kontak met die adjunk-minister van buitelandse sake, wat onlangs gehelp het om prof. Cyril Karabus se terugkeer uit die VAE na Suid-Afrika te bewerkstellig.
Maroela Media het vroeër berig die paartjie, wat aanvanklik vir toeriste aangesien is, was glo betrokke by die ontwikkeling van die hotel waar hulle ontvoer is en dat die ontvoering glo verband hou met 'n gronddispuut tussen 'n plaaslike leier en owerhede. Hennie kan dit egter nie bevestig nie en dra nie enige inligting dat die egpaar by die ontwikkeling van 'n hotel betrokke was nie.